
Vienkāršāka OCTA atlīdzības pieteikšana: ko CSNg cietušajiem dod jaunā kārtība?

No 2026. gada 1. jūlija ieviesta jauna kārtība gadījumiem, kad ceļu satiksmes negadījumu izraisījis transportlīdzeklis bez OCTA. Šādos gadījumos cietušajam vairs nav jāmeklē, kur iesniegt zaudējumu atlīdzības pieteikumu – to var iesniegt savam OCTA apdrošinātājam. Savukārt, ja cietušajam pašam nav OCTA, piemēram, cietis gājējs, pasažieris vai velosipēdists, viņš var izvēlēties jebkuru apdrošinātāju, kas Latvijā piedāvā OCTA.

Jaunā kārtība attiecas uz tiem negadījumiem, kuros atlīdzība maksājama no LTAB Garantijas fonda. Visbiežāk tie ir negadījumi, kurus izraisījis transportlīdzeklis bez OCTA vai nenoskaidrots transportlīdzeklis (attiecas tikai uz personas veselībai nodarītajiem zaudējumiem). Garantijas fonds iesaistās arī tad, ja atbildīgo apdrošinātāju nav iespējams noskaidrot, apdrošinātājs kļuvis maksātnespējīgs, kā arī noteiktos ārvalstīs notikušu negadījumu gadījumos. Atlīdzība cietušajam joprojām tiek segta no Garantijas fonda - mainās tas, ka cietušā lietu apkalpo viņa izvēlētais apdrošinātājs.

“CSNg, kuru izraisījis transportlīdzeklis bez OCTA, cietušā paša izvēlētais apdrošinātājs turpmāk būs tā galvenais kontaktpunkts, kas pieņems pieteikumu, organizēs zaudējumu novērtēšanu, informēs par pieņemto lēmumu un izmaksās atlīdzību. Pēc tam LTAB atlīdzinās apdrošinātājam gan cietušajam izmaksāto summu, gan pamatotos lietas administrēšanas izdevumus,” jauno kārtību raksturo LTAB valdes loceklis Juris Stengrevics.

“Līdz šim cietušajam zaudējumu atlīdzības pieteikumu nācās iesniegt tikai tādam apdrošinātājam, kurš administrēja LTAB lietas, un šis apdrošinātājs varēja nebūt ērti sasniedzams cietušā dzīvesvietā. Tagad cilvēks var izmantot jau pazīstama apdrošinātāja klientu apkalpošanas kanālus. Tā kā lietu administrēšanā piedalās visi OCTA apdrošinātāji, nevis tikai trīs uzņēmumi kā iepriekš, slodze tiks sadalīta vienmērīgāk un procesam vajadzētu kļūt raitākam – attiecīgi atlīdzības cietušajiem varētu tikt izmaksātas ātrāk,” skaidro J.Stengrevics.

Svarīgi ņemt vērā, ka jaunā kārtība neattiecas uz pilnīgi visiem OCTA negadījumiem. Ja zaudējumus nodarījušajam transportlīdzeklim ir spēkā esoša OCTA un tā apdrošinātājs ir zināms, atlīdzību vispārējā kārtībā joprojām piesaka vainīgā transportlīdzekļa apdrošinātājam. Savukārt, ja nav skaidrs, kuram apdrošinātājam lieta piekritīga, var vērsties pie jebkura OCTA apdrošinātāja — tam, sazinoties ar LTAB, jānoskaidro pareizā pieteikšanas kārtība un par to jāinformē cietušais.

1997. gadā Latvijā tika ieviesta OCTA sistēma. Tiesības veikt OCTA apdrošināšanu Latvijā ir AAS “Balta”, AAS “Baltijas Apdrošināšanas Nams”, AAS “BTA Baltic Insurance Company”, “Compensa Vienna Insurance Group” ADB Latvijas filiāle, “ERGO Insurance” SE Latvijas filiāle, ADB “Gjensidige” Latvijas filiāle, “If P&C Insurance” AS Latvijas filiāle, “Swedbank P&C Insurance” AS Latvijas filiāle un «Balcia Insurance» SE.

